**Grad Koprivnica**

**Javni poziv za dodjelu financijskih sredstava usmjerenih razvoju kapaciteta organizacija civilnog društva**

Upute za prijavitelje

Datum objave natječaja: 11. rujna 2015.

Rok za dostavu prijava: 12. listopada 2015.

**Sadržaj**

|  |  |  |
| --- | --- | --- |
| Točka 1. | * 1. Opis problema čijem se rješavanju želi doprinijeti ovim javnim pozivom……………………………………………… | 3 |
|  | * 1. Cilj javnog poziva i prioriteti za dodjelu sredstava ………… | 3 |
|  | * 1. Planirani iznosi i ukupna vrijednost javnog poziva ................ | 4 |
|  | * 1. Objašnjenje pojmova …..…………………………………… | 4 |
| Točka 2. | 2.1. Prihvatljivi prijavitelji ……………….................................. | 4 |
|  | 2.2. Prihvatljive aktivnosti i troškovi ……………....................... | 5 |
| Točka 3. | 3.1. Kako se prijaviti …………………………………………… | 5 |
|  | 3.2. Gdje poslati prijavu …………………………....................... | 6 |
| Točka 4. | Kako do odgovora na pitanja……………............................. | 7 |
| Točka 5. | Procjena prijava i donošenje odluke o dodjeli sredstava ….. | 7 |
| Točka 6.  Točka 7. | Podnošenje prigovora……………………………………….  Indikativni kalendar postupka javnog poziva……..……….. | 7  8 |

**Točka 1.**

* 1. **Opis problema čijem se rješavanju želi doprinijeti ovim javnim pozivom**

Upravni odjel za društvene djelatnosti Grada Koprivnice krajem 2014. godine proveo je „Anketu za razvoj civilnog društva grada Koprivnice u 2015.g. - sjedišta i prostor udruga (u daljnjem tekstu: anketa).

Cilj ove ankete bio je prikupiti podatke o broju udruga koje djeluju u iznajmljenim prostorima, njihovoj veličini, plaćanju najma i režija, okvirnom posjedovanju bitne opreme za obavljanje djelatnosti udruga, broju zaposlenih osoba, ukupno provedenom vremenu u radu aktivnosti udruge, te o općenitim potrebama koje udruga ima i potrebi udruge za prostorom. Od 84 ispitanih udruga na anketu je odgovorilo 50 udruga (59,52%).

Od 50 udruga za koje su prikupljeni podaci o smještaju, ustanovljeno je da 33 udruge plaća najam prostora odnosno 66%, a pojedine udruge uz najam prostora plaćaju i pojedine režije ovisno o dogovoru s najmoprimcem. 10 (20%) udruga registrirano je u vlastitom prostoru. Od toga 6 udruga ima vlastiti prostor i djeluje u njemu. A od 10 udruga registriranih u vlastitom prostoru 4 udruge imaju potrebu za prostorom jer djeluju u prostorijama privatnih stanova i kuća, jer nisu u mogućnosti plaćati najam.

Na temelju dobivenih podataka 7 udruga (14%) koje imaju zaposlene osobe može se ustanoviti kako postoji veliki nesrazmjer između broja zaposlenih i veličine prostora u kojem udruga djeluje, što ih sprječava u razvoju i pružanju usluga koje doprinose poboljšanju kvalitete života građana grada Koprivnice. Također, većina udruga u prosjeku radi oko 100 sati mjesečno ne računajući radno vrijeme zaposlenih osoba (165 sati mjesečno).

Na temelju dobivenih podataka i napomena udruga može se zaključiti kako je neophodno ojačati kapacitete udruga civilnog društva na području grada Koprivnice radi kvalitetnijeg rada udruga i poboljšanja kvalitete života građana grada Koprivnice.

Udrugama je u 2015. godini odobreno sufinanciranje projekata u dijelu provedbe projekata, međutim nije im odobrena financijska podrška za kapacitete udruge, te u skladu sa svim navedenim ovim se natječajem žele ojačati kapaciteti udruga financijskom podrškom za najam prostora u kojem obavljaju svoje djelatnosti.

Jačanjem kapaciteta udruga sufinanciranjem najma prostora doprinosi se kvalitetnijem radu udruga, te se omogućuje kontinuitet i održivost udruga koje svoje projekte izvode na području grada Koprivnice. Ovim natječajem, također se doprinosi razvoju djelatnosti koje provode udruge i poboljšanju kvalitete života građana grada Koprivnice.

**1.2. Cilj javnog poziva i prioriteti za dodjelu sredstava**

Cilj javnog poziva je ojačati kapacitete organizacija civilnog društva na području grada Koprivnice te im pružiti podršku u stabilizaciji i daljnjem programskom radu u prostoru u kojem obavljaju svoje djelatnosti.

Prioritet dodjele sredstava imat će one organizacije civilnog društva koje u gradu Koprivnici imaju dugogodišnje iskustvo provedbe programa/projekata, kontinuirano su medijski popraćeni, kroz svoje aktivnosti obuhvaćaju veći broj građana i njihovi programi/projekti doprinose općem dobru u zajednici.

**1.3. Planirani iznosi i ukupna vrijednost javnog poziva**

Za financiranje prijava u okviru ovog javnog poziva raspoloživ je iznos od 100.000,00 kuna.

Najmanji iznos traženih sredstava za financiranje prijava je 2.000,00 kn, a najveći 20.000,00 kuna.

Prijave se mogu financirati u 100% iznosu ukupnih prihvatljivih troškova projekta, pri čemu potencijalni prijavitelji nisu dužni osigurati sufinanciranje iz vlastitih sredstava.

Ukupno će biti odobreno 15 prijava.

Grad Koprivnica zadržava pravo mijenjanja odobrenih prijava.

**1.4. Objašnjenje pojmova**

**Korisnici**

Direktni korisnik je osoba kojoj se pruža usluga, predstavlja proizvod, polaznik je radionice, predavanja ili tribine.

Indirektni korisnik je osoba koja je upoznata s programom/projektom, čula je ili čita o programu/projektu, a nije osoba kojoj se pruža usluga, predstavlja proizvod, nije polaznik radionice, predavanja ili tribine.

**Volonteri**

Volonter je osoba koja dobrovoljno i organizirano, bez materijalne naknade, pruža svoje usluge onima kojima su neophodne.

**Ciljevi -** su krajnje točke prema kojima su usmjerene aktivnosti, odnosno, odredišne točke do kojih želimo doći.

Kratkoročni ciljevi – postižu se npr. nakon jedne ili nekoliko radionica.

Dugoročni ciljevi – postižu se npr. nakon završetka programa/projekta, a često i nakon nekoliko godina.

**Rezultati**

Rezultati su mjerljivi proizvodi/usluge/događaji koji nastaju nakon provedenih aktivnosti. Rezultati ispunjavaju ciljeve i svrhu projekta/programa.

**Točka 2.**

**2.1. Prihvatljivi prijavitelji**

**Prihvatljivi prijavitelji su organizacije civilnog društva koje ispunjavaju sljedeće uvjete:**

1. Upisani su u Registar neprofitnih organizacija,
2. Svojim statutom su se opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i Zakonom
3. Prijava na Natječaj bude ocijenjena kao značajna za razvoj civilnog društva i zadovoljava javne potrebe Grada definirane razvojnim i strateškim dokumentima
4. Uredno su ispunili obveze iz svih prethodno sklopljenih ugovora o financiranju iz proračuna Grada i drugih javnih izvora zaključno s 2014. godinom
5. Nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i proračunu Grada Koprivnice
6. Protiv osobe ovlaštene za zastupanje ne vodi se kazneni postupak i nije pravomoćno osuđena za prekršaje ili kaznena djela definirana Uredbom
7. Ima utvrđen način javnog objavljivanja programskog i financijskog izvješća o radu za proteklu godinu,
8. Ima zadovoljavajuće organizacijske kapacitete i ljudske resurse za provedbu prijave,
9. Uredno predaje sva izvješća Gradu i drugim institucijama.

**Koliko prijava može podnijeti isti prijavitelj?**

Prijavitelj može podnijeti samo **1 prijavu**.

**2.2. Prihvatljive aktivnosti i troškovi**

**Prihvatljive aktivnosti?**

Aktivnosti koje će se sufinancirati u prijavi su aktivnosti koje traju od 1.6.2015.g. do 31.12.2015.g., a provode se na području grada Koprivnice.

Glavni tip aktivnosti koji će se sufinancirati putem ovog javnog poziva je:

a. Najam prostora u kome organizacija civilnog društva djeluje stalno i povremeno

Objašnjenje glavnog tipa aktivnosti: U opisnom obrascu opisati program/projekt koji će se provoditi u iznajmljenom prostoru.

**Neprihvatljive aktivnosti?**

1. Sve osim najma prostora u kome organizacija civilnog društva djeluje stalno i povremeno

**Prihvatljivi trošak je:**

1. Najam prostora

**Neprihvatljivi troškovi su:**

1. Svi osim troškova najma prostora u kome organizacija civilnog društva djeluje stalno i povremeno.

**Prednost u financiranju prijave ostvaruju organizacije civilnog društva** koje zadovoljavaju osnovne uvjete za dodjelu sredstava:

1. da organizacija civilnog društva koja provodi prijavu djeluje na području Grada,
2. da prijava zadovoljava potrebe građana i javne potrebe od interesa Grada Koprivnice
3. da najam prostora koji je predmet prijave nije sufinanciran u okviru zajednica udruga Grada Koprivnice

**Točka 3.**

**3.1. Kako se prijaviti**

**Dokumentacija koja mora biti priložena uz prijavu na javni poziv** sadrži sljedeće dokumente:

1. Obrazac opisa prijave
2. Obrazac proračuna
3. Obrazac životopisa voditelja
4. Obrazac izjave o financiranim projektima
5. Obrazac izjave o nepostojanju dvostrukog financiranja
6. Popis priloga
7. Preslika ovjerenog Statuta (u slučaju da udruga još uvijek nije uskladila statut s novim Zakonom o udrugama)
8. Kopija izvatka iz Registra neprofitnih organizacija

Dokumentacija koja se prilaže uz prijavu na javni poziv ispunjava se na hrvatskom jeziku, mora sadržavati sve podatke koji se traže (što znači da je potrebno obrasce ispuniti u cijelosti!) i mora biti ispunjena na računalu. Svi propisani obrasci trebaju biti potpisani od strane osobe ovlaštene za zastupanje te ovjereni.

Nepotpuni obrasci neće biti uzeti u razmatranje. Rukom ispisani obrasci neće biti uzeti u razmatranje. Ukoliko Prijavni obrazac sadrži navedene nedostatke, prijava će se smatrati nevažećom.

Svi troškovi i zatražena financijska sredstva trebaju biti sukladni aktivnostima u opisnom obrascu prijave.

Glavne točke i pitanja u obrascima NIJE DOZVOLJENO mijenjati, dodavati ili brisati.

Dozvoljeno je dodavati jedino potrebne redove i mjesta za nadopunu sadržaja, tj. teksta koji se odnosi na objašnjavanje točaka i pitanja u obrascima.

**3.2. Gdje poslati prijavu**

Dokumentaciju za prijavu na javni poziv potrebno je poslati u papirnatom obliku (jedan izvornik) i u elektroničkom obliku.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, i ovjerene službenim pečatom organizacije. Prijava u elektroničkom obliku sadržava sve obrasce iz Točke 3.1. od rednog broja 1. do rednog broja 6.

Prijavni obrasci mogu se podići u Upravnom odjelu za društvene djelatnosti Grada Koprivnice, Zrinski trg 1, soba broj 2, i na web-stranici Grada Koprivnice [www.koprivnica.hr](http://www.koprivnica.hr).

Rok za prijavu na javni poziv je 12. listopad 2015.g. Prijava je dostavljena u roku ako je na prijamnom žigu vidljivo da je zaprimljena u pošti do kraja datuma koji je naznačen kao rok za prijavu na javni poziv.

Sve prijave poslane izvan roka neće biti uzete u razmatranje.

Dokumentacija za prijavu na javni poziv dostavlja se poštom ili osobno na adresu:

**Grad Koprivnica**

**Upravni odjel za društvene djelatnosti**

**Zrinski trg 1, 48 000 Koprivnica**

**s naznakom: „Za natječaj – razvoj kapaciteta organizacija civilnog društva“**

i elektroničkom poštom na:

**snjezana.jovanovic@koprivnica.hr**

**Prijedlozi se mogu slati od 11. rujna 2015.g. do zaključno 12. listopada 2015. g.**

**neovisno o načinu predavanja prijedloga.**

**Točka 4. Kako do odgovora na pitanja**

**Kome se, kako i u kojem roku obratiti za dodatna pojašnjenja**

Sva pitanja vezana uz ovaj Javni poziv možete poslati isključivo elektroničkim putem, slanjem upita na sljedeću adresu elektronske pošte: [snjezana.jovanovic@koprivnica.hr](mailto:snjezana.jovanovic@koprivnica.hr).

Pitanja se mogu postavljati zaključno do 25. rujna 2015. godine, svi odgovori biti će objavljeni na web stranici Grada Koprivnice [www.koprivnica.hr](http://www.koprivnica.hr), 30. rujna 2015. godine.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili.

U svrhu osiguranja ravnopravnosti svih potencijalnih prijavitelja, Grad Koprivnica ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi.

**Točka 5. Procjena prijava i donošenje odluke o dodjeli sredstava**

Po isteku roka za podnošenje prijava na javni poziv, Povjerenstvo Upravnog odjela za društvene djelatnosti Grada Koprivnice pristupit će postupku ocjene ispunjavanja propisanih uvjeta javnog poziva, a sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15) i Pravilnika o financiranju javnih potreba Grada Koprivnice („Glasnik Grada Koprivnice“ broj 3/15).

Razmatrat će se samo potpune, pravovremeno dostavljene prijavnice na propisanim obrascima, sa svim potrebnim prilozima u skladu s uvjetima Javnog poziva.

Sve pristigle i zaprimljene prijave proći će kroz sljedeću proceduru:

1. Pregled prijava u odnosu na propisane uvjete natječaja
2. Procjena prijava koje su zadovoljile propisane uvjete natječaja
3. Ugovaranje
4. Obavijest o donesenoj odluci o dodjeli financijskih sredstava

Prije potpisivanja ugovora, Grad Koprivnica će, od potencijalnih korisnika financijskih sredstava dodijeljenih temeljem ovog natječaja, zatražiti:

1. Uvjerenje o nevođenju kaznenog postupka protiv odgovorne osobe u udruzi, ne starije od 3 mjeseca
2. Izvornici dokumentacije na uvid (u slučaju svih dokumenata koji su prilikom prijave dostavljeni u preslikama)
3. Potvrda izdana od strane Ministarstva financija – Porezne uprave da su podmireni svi doprinosi i plaćen porez

**Točka 6. Podnošenje prigovora**

Prigovor se može podnijeti na natječajni postupak, bodovanje nekog kriterija s 0 bodova te odluku o neodobravanju sredstava ili visini dodijeljenih sredstava.

Prigovori se podnosi Upravnom odjelu za društvene djelatnosti Grada Koprivnice, u pisanom obliku, u roku od 8 dana od dana dostave pisane obavijesti o rezultatima poziva, a odluku po prigovoru, uzimajući u obzir sve činjenice donosi Gradonačelnik Grada.

Rok za donošenje odluke po prigovoru je osam dana od dana primitka prigovora.

**Točka 7. Indikativni kalendar postupka javnog poziva**

|  |  |
| --- | --- |
| **Faze postupka javnog poziva** | **Datum** |
| Objava javnog poziva | 11.rujna 2015. |
| Rok za slanje prijava | 12. listopada 2015. |
| Rok za slanje pitanja vezanih uz natječaj | 25. rujna 2015. |
| Rok za upućivanje odgovora na pitanja vezana uz natječaj | 30.rujna 2015. |
| Rok za procjenu prijave koje su zadovoljile propisane uvjete natječaja | 20. listopada 2015. |
| Rok za objavu odluke o dodjeli financijskih sredstava i slanje obavijesti prijaviteljima | 4. studenog 2015. |
| Rok za ugovaranje | 20. studenog 2015. |